text: Far dømt for mishandling af sine døtre
  29 november 2011 kl. 16.04
  Retten i Sønderborg har dømt far, der var tiltalt for vold mod sine døtre gennem 16 år. Moren gik fri.
  Den seneste sag om grov vold mod børn endte tirsdag med, at fem bosniske pigers far blev fundet skyldig, mens deres moren blev frifundet.
  Manden var tiltalt for gennem 16 år hjemme i Aabenraa at have slået og sparket døtrene, skubbet dem ind i møbler og slået dem med pinde, som de selv blev beordret til at hente, når de skulle straffes.
  Desuden skulle en af pigerne være blevet slået med en flaske, mens andre fik deres hår klippet af som straf.
  Det var ifølge døtrenes egen forklaring blandt andet efter møder på skolen, at de blev straffet, hvis faren ikke var tilfreds med det, han fik at høre.
  Volden har været så grov, at politiet i anklageskriftet direkte beskrev overgrebene som mishandling.
  Han blev straffet med 15 måneders fængsel, men retten ville kun gå med til en betinget udvisning af ham.
  Faren har under sagen selv sagt, at beskyldningerne var en hævnaktion fra den ældste datter, hvis kæreste han ikke kunne acceptere.
  Moren var tiltalt for medvirken til volden og truslerne ved at have overværet mishandlingen uden at gribe ind. Men retten valgte altså at frifinde hende.
  Døtrene er i dag 7, 13, 16, 20 og 24 år.
  